AQSh generali: Afg’onistondagi qotillikda rahbariyatning ham aybi bor
General Jon Allenning aytishicha, afg’on fuqarolarining o'limiga harbiy rahbariyatning loqaydligi ham sababdir.
AQSh harbiy kuchlari serjanti Robert Beyls qotillikda ayblanmoqda. Rasmiylarning aytishicha, ushbu jinoiy ish bo’yicha davom etayotgan tergov doirasida Beyls xizmat qilgan harbiy qism ham tekshiruvdan o’tkazilmoqda. Bu jinoyatning yuz berishida rahbariyatning loqaydligi ehtimoliy sabablardan biri bo’lishi mumkin, deydi tergovchilar. Pentagonda general Allen shu haqda jurnalistlarga ma’lumot berdi. Uning aytishicha, Beyls sodir etgan qotilliklar, AQSh askarlari tomonidan Qur’onning yoqilishi va toliblar jasadining tahqirlanishi kabi so’nggi paytda ro’y bergan noxush hodisalar yuzasidan keng ko’lamli tekshiruv ishlari olib borilyapti. “Bu ishlarning har birida rahbariyatning qaysidir darajada aybi bor”, deydi general. Allen avvalroq Vashingtonda qonunchilar va boshqa yuqori lavozimli rasmiylar oldida Afg’onistondagi o’n yillik urushning samarasi va oqibatlari haqida so’roqqa tutildi. Mamlakat rasmiylari ushbu muammolarning asl sababi nimada ekanini bilishni xohlaydi. Generalning aytishicha, aksariyat harbiylar Afg’onistonda o’z vazifasini muvaffaqiyatli bajarib kelmoqda. “Afg’onistonda bir necha bor xizmat qilish va bundan oldin Iroqda ham bo’lish harbiy salohiyatimizga salbiy ta’sir ko’rsatmaydi”, deydi u. Serjant Beyls avval uch marta Iroqda xizmat qilganidan so’ng, to’rtinchi bor Afg’onistonga yuborilgan. Ma’lumotlarga ko’ra, u Iroqdagi xizmati davrida miyasidan jarohat olgan. General Allen bu masalaga ochiqlik kiritmadi. Beyls qotillikni sodir etishdan oldin harbiy qismda spirtli ichimlikni ko’p iste’mol qilgani haqida jurnalistlar so’ragan savol ham javobsiz qoldi. Barcha masalalarga tergov ishlari yakun topgandan song aniqlik kiritiladi, dedi u. AQSh harbiy kuchlari halok bo’lgan va yaralangan afg’onlar oilalariga tovon puli to’ladi. Qotillikda ayblanayotgan serjant Beyls hozirda Kanzas shtatidagi qamoqxonada saqlanmoqda.